Ինչ վերաբերում է ՀՀ ՀԾԿՀ անդամներին Ֆրանսիա տանելու մեղադրանքին, Կրիստիան Լըֆեն այդ շրջագայությունն անվանեց գործնական այց՝ ասելով, որ այն կազմակերպվել է թափանցիկ ու բաց. «ՀԾԿՀ նախագահը ժամանակին «Վեոլիա» ընկերության նախագահի կողմից ստացավ պաշտոնական հրավեր, որ այցելի Ֆրանսիա: Այդ այցի ծրագիրը շատ հագեցած էր, որի նպատակն էր բացառապես մասնագիտական փորձի փոխանակում՝ տեխնիկական, իրավաբանական ոլորտին վերաբերող»: Նա վստահեցրեց՝ «սակագնի հարց այդ առաքելության ներքո երբեք չի արծարծվել: Սակագինը ֆիքսված է միջպետական վարձակալության պայմանագրով ու հաշվարկվում է թափանցիկ մեխանիզմներով: ՀԾԿՀ-ն պարզապես ստուգում է հաշվարկները եւ հաշվարկի մեջ օգտագործված բազիսային տվյալները: ՀԾԿՀ-ն չունի իրավասություն անդրադարձ կատարել բազիսային սակագնի վրա, որը ֆիքսված է պայմանագրով»: Կրիստիան Լըֆեն չբացառեց նաեւ, որ հնարավոր է ընկերությունը հեռանա Հայաստանից եւ դիմի միջազգային դատարան՝ բարոյական ու իրավական վնասի փոխհատուցման պահանջով, ինչի արդյունքում հայկական կողմը միջազգային ասպարեզում անվստահելի գործընկերոջ տպավորություն կթողնի: